### NN 105/2017 (27.10.2017.), Odluka o lokalnim porezima Grada Iloka

Grad Ilok

2422

Na temelju članka 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15), članka 20. Zakona o lokalnim porezima (»Narodne novine« br. 115/16), te članka 28. Statuta Grada Iloka (»Službeni vjesnik« Vukovarsko-srijemske županije broj 11/13), Gradsko vijeće Grada Iloka na svojoj 4. sjednici, održanoj 19. listopada 2017. godine, donosi

ODLUKU

O LOKALNIM POREZIMA GRADA ILOKA

I. TEMELJNE ODREDBE

Članak 1.

Ovom odlukom propisuju se vrste poreza koji pripadaju Gradu Iloku, obveznici plaćanja, porezna osnovica, stope i visine poreza te način obračuna i plaćanja poreza.

II. VRSTE POREZA

Članak 2.

Porezi Grada Iloka su:

1. prirez porezu na dohodak,

2. porez na potrošnju,

3. porez na kuće za odmor

4. porez na korištenje javnih površina,

5. porez na nekretnine.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Grada Iloka sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada Iloka.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 5% na osnovicu iz članka 4. ove Odluke.

Poslove u vezi s utvrđivanjem i naplatom prireza porezu na dohodak obavlja Porezna uprava.

Prirez porezu na dohodak prihod je Proračuna Grada Iloka.

2. Porez na potrošnju

Članak 6.

Porez na potrošnju se plaća na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Grada Iloka.

Članak 7.

Obveznik poreza na potrošnju iz članka 6. ove Odluke je pravna i fizička osoba koja pruža ugostiteljske usluge, a koji se nalazi području Grada Iloka.

Članak 8.

Osnovica za porez na potrošnju iz članka 6. ove Odluke je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 2% od utvrđene osnovice.

Članak 10.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec.

Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

Porez na potrošnju prihod je Proračuna Grada Iloka.

3. Porez na kuće za odmor

Članak 11.

Kuća za odmor je svaka zgrada ili dio zgrade ili stan koji se koriste povremeno ili sezonski. Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Grada Iloka.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice te na odmarališta u vlasništvu Grada Iloka koja služe za smještaj djece u dobi do 15 godina starosti.

Članak 12.

Porez na kuće za odmor plaća se godišnje u iznosu od 10,00 kuna po jednom četvornom metru korisne površine kuće za odmor na cijelom području Grada Iloka.

Članak 13.

Obveznici poreza na kuće za odmor moraju nadležnoj ispostavi Porezne uprave dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave rješenja o utvrđivanju tog poreza.

Članak 14.

Poslove u vezi s utvrđivanjem i naplatom poreza na potrošnju obavlja Porezna uprava.

Porez na kuće za odmor prihod je Proračuna Grada Iloka.

4. Porez na korištenje javnih površina

Članak 15.

Porez na korištenje javnih površina plaćaju pravne i fizičke osobe koje koriste javne površine na području Grada Iloka.

Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera, sukladno Odluci o korištenju javnih površina (»Službeni vjesnik Vukovarsko-srijemske županije« 1/17).

Članak 16.

Porez iz stavka 1. ovog članka plaća se po stopi od 5%.

Članak 17.

Osnovica za obračunavanje poreza je iznos zakupnine, utvrđene u Odluci o korištenju javnih površina (»Službeni vjesnik Vukovarsko-srijemske županije« 1/17):

|  |  |  |
| --- | --- | --- |
| Vrsta objekta | Visina zakupnine | Visina zakupnine za crkvenog goda i manifestacija |
|  |  |  |
| KIOSK | 20 kn po m2 mjesečno | 20 kn po m2 dnevno |
| UGOSTITELJSKE TERASE | 20 kn po m2 mjesečno | 20 kn po m2 dnevno |
| ŠTANDOVI | 50 kn po m2 dnevno | 50 kn po m2 dnevno |
| ŠTANDOVI GRADA ILOKA | 15 kn po štandu dnevno | 100 kn po štandu dnevno |
| PRODAJA ROBE I POLJOP. PROIZVODA NEPOSREDNO S JAVNE POVRŠINE | 10 kn po m2 dnevno | 30 kn po m2 dnevno |
| PRODAJA ROBE IZ VOZILA | 10 kn po vozilu dnevno | 10 kn po vozilu dnevno |
| REKLAMNI PANOI | 10 kn po m2 reklamnog panoa mjesečno | 10 kn po m2 reklamnog panoa mjesečno |
| OSTALO (zabavni park, naprave za zabavu, šator i sl.) | Prema najpovoljnijoj ponudi ili 10 kn/m2 dnevno | Prema najpovoljnijoj ponudi ili 10 kn/m2 |

Članak 18.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu i zdravstven usluge te ostale manifestacije koje su u interesu promocije Grada Iloka.

Članak 19.

Javnom površinom smatraju se površine javne namjene, odnosno površine čije je korištenje namijenjeno svima i pod jednakim uvjetima, sukladno Zakonu o prostornom uređenju, i to: javne ceste, nerazvrstane ceste, ulice, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju, rekreacijske površine i sl.

Članak 20.

Poslove u vezi s utvrđivanjem i naplatom poreza na javne površine obavlja Porezna uprava.

Porez na korištenje javnih površina prihod je Proračuna Grada Iloka.

5. Porez na nekretnine

Članak 21.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Gradskog vijeća, sukladno Zakonu o lokalnim porezima.

III. PRIJELAZNE I ZAVRŠNE ODREDBE

Članak 22.

Grad Ilok poslove utvrđivanja, evidentiranja, nadzora, naplate i ovrhe radi naplate gradskih poreza propisanih ovom Odlukom, u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu koja pripada Poreznoj upravi, u visini od 5% od ukupno naplaćenih prihoda, obračuna i uplati u Državni proračun i to do zadnjeg dana u mjesecu za prethodni mjesec.

Porezni obveznik dužan je Poreznoj upravi dostaviti dokaz o svakoj promjeni koja utječe na utvrđivanje porezne obveze za poreze iz članka 2. u roku od 15 dana od nastale promjene.

Članak 23.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

Članak 24.

Postupci utvrđivanja poreza na kuće za odmor započeti po odredbama Zakona o lokalnim porezima i ovoj Odluci, a koji nisu dovršeni do 1. siječnja 2018. godine, dovršit će se po odredbama navedenog Zakona i ove Odluke.

Članak 25.

Na sva pitanja koja nisu uređena ovom Odlukom, smisleno se primjenjuju odredbe Odredbe Zakona o lokalnim porezima.

Članak 26.

Odredbe članaka 11. – 14. ove Odluke prestaju važiti 1. siječnja 2018. godine.

Članak 27.

Danom stupanja na snagu ove Odluke prestaje važiti Odluka o gradskim porezima (»Službeni vjesnik Vukovarsko-srijemske županije« br. 2/02, 2/03 i 7/08) i Odluka o prirezu porezu na dohodak (»Službeni vjesnik Vukovarsko-srijemske županije« br. 2/15) (»Narodne novine« br. 20/15 i 25/15).

Članak 28.

Ova Odluka objavit će se u »Narodnim novinama« i »Službenom vjesniku Vukovarsko-srijemske županije«, a stupa na snagu u roku od osam dana od dana objave.

Klasa: 410-01/17-01/02
 Urbroj: 2196/02-02-17-01
 Ilok 19. listopada 2017.

Predsjednica Gradskog vijeća
 Lidija Vranković Knapček, bacc. med. techn., v. r.